Skok oor aanval by Gugulethu-biblioteekSkade by Gugulethu-biblioteek (Foto verskaf deur Stad Kaapstad) ŉ Groep betogers het Dinsdag die Gugulethu-biblioteek bestorm en rekenaartoerusting, vensters en deure beskadig. Die voorval het oor middagete plaasgevind en personeel en biblioteekgangers is met geweld gedreig. Volgens die Stad Kaapstad was die groep van plan om die gebou aan die brand te steek, aangesien polisiebeamptes later ŉ tipe brandstof buite die gebou gevind het. JP Smith, burgemeesterskomiteelid vir veiligheid en sekuriteit, het gesê die voorval word vermoedelik verbind met betogings in die gebied. Personeellede is nie beseer nie, maar is getraumatiseerd ná die voorval. Hy doen ŉ beroep op plaaslike buurtwagte en gemeenskapspolisiëringsforums om te help om die gemeenskapsfasiliteite te beskerm. “Ons versoek ook enigiemand in die gemeenskap, wat enige inligting oor dié voorval het, om asseblief die polisie te kontak sodat ons die betrokke persone aanspreeklik kan hou.” Smith het gesê die omvang van die skade is nog nie bepaal nie, maar dit volg nadat die Bilbioteek en Inligtingsdiens reeds 110 versekeringseise in hierdie finansiële jaar ingestel het, ter waarde van R1 247 864. Dit is drie keer hoër as die vorige finansiële jaar se 58 eise ter waarde van R377 394. “Sommige van ons biblioteke loop deur onder misdaad en diewe steel enigiets waarop hulle hul hande kan lê, van lugversorger-eenhede tot rekenaars. Deure, vensters en dakke word ook gevandaliseer. Ons is stomgeslaan.” “Ons werk baie hard om seker te maak ons biblioteke is modern en gebruik die jongste tegnologie tot voordeel van ons gebruikers. Ons SmartCape-fasiliteite is noodsaaklik vir leerders wat navorsing moet doen vir projekte en take, maar ook vir persone wat werk soek en selfs entrepreneurs. Kabeldiefstal of vandalisme en die diefstal van rekenaars ontneem hierdie persone van hierdie geleenthede.” Die Stad het 104 biblioteke waarvan 17 prominent op die lys van versekeringseise is en 54% van die eise die afgelope drie finansiële jare ingedien het. Die grootste skade word by Bellville-, Bishop Lavis-, Eersterivier-, Goodwood-, Hangberg- en Heideveld-biblioteke aangerig. “Ons personeel het met plaaslike raadslede begin vergader om die erns van die situasie aan die lig te bring tydens gemeenskapsvergaderings. Die gemeenskappe moet ons hierin ondersteun en eienaarskap neem van hul plaaslike fasiliteite en ons help om die oortreders aan te keer. In baie gevalle weet mense wie die oortreders is, maar hulle is te bang of te apaties om iets te doen. Biblioteke is ŉ baie belangrike hulpbron in die gemeenskap en moet ten alle koste beskerm word.”